En chauffør fra Arriva, der kører for Nordjyllands Trafikselskab, fik den ide at tegne børnebillet med glad smiley - supergod ide, synes Sanna Bella Burmøller, der er mor til Elias på syv år.

Michael Simonsen er buschauffør og en af dem, der gør dagen sjovere for mange af de passagerere, der egentlig ikke behøver en billet; nemlig børnene. På bagsiden af en rigtig billet har han med en sort sprittusch tegnet en glad smiley og skrevet "god dag" - og sådan en billet får de børn, der kører med hans bus. - Jeg fik ideen, fordi jeg synes, det er vigtigt, at børnene også har et eller andet, de kunne vise i bussen, forklarer Michael Simonsen. Og det er lutter glade reaktioner fra såvel børn som forældre, Michael Simonsen har fået. - Man kan se, at deres store smil, når de får en billet, og de er glade, og når forældre er glade, så bliver det en lidt sjovere tur at køre, siger Michael Simonsen. Særligt for syv-årige Elias, der hver dag tager bussen rundt i Aalborg, har den hjemmelavede børnebillet haft stor betydning. - Dagen var i forvejen træls, fordi vi har på vej til læge, så mødte vi buschaufføren med de magiske billetter, fortæller Elias´ mor, Sanna Bella Burmøller. Mødet med Michael Simonsen ændrede dagen fra træls til fantastisk. - Så syntes jeg, at chaufføren skulle vide, at den lille ting har fået stor betydning, siger Sanna Bella Burmøller. Hun kendte dog ikke navnet på chaufføren og den eneste måde, hun kunne komme i tanker om, hun kunne få sin taknemmelighed frem på, var via Facebook. Så hun fik taget et billede af Elias og chaufføren og smed sin fortælling på de sociale medier. Nu er Michael Simonsen blevet et viralt hit for rigtigt mange har set og liket opslaget. - Når det har haft så stor betydning for os, så synes jeg også andre med børn skulle opleve det, siger Sanna Bella Burmøller. Chaufførens ide er så populær, at NT nu er begyndt at trykke børnebilletter, der minder meget om dem, Michael Simonsen selv laver med tusch. Her kan du se Sanna Bella Burmøllers Facebook-opslag: